શહેરમાં સ્પંદન ટ્રસ્ટ છેલ્લા 3 વર્ષ થી કાર્યરત થયું છે જેમાં ડોકટર્સ તથા મેડિકલ ના વિદ્યાર્થીઓ દ્વારા સેવાકીય અને રચનાત્મક પ્રવૃત્તિઓ કરવામાં આવે છે. આ ટ્રસ્ટમાં ગુજરાતભર ની 60 થી વધારે મેડિકલ તથા પેરામેડિકલ કોલેજીસમાં અભ્યાસ કરતાં 430 વિદ્યાર્થીઓ અને ડોકટર્સ સદસ્યો છે. આ સંસ્થા દ્વારા કપડાં વિતરણના એક અનોખા કાર્યક્રમનું સમગ્ર ગુજરાતના 10 મુખ્ય શહેરો જેમ કે મોરબી, અમદાવાદ, ભાવનગર, ભુજ, સુરેન્દ્રનગર, જામનગર, રાજકોટ, ગાંધીનગર, વડોદરા તથા વલસાડ ખાતે આયોજન કરવામાં આવ્યું છે. જેના ભાગરૂપે ટ્રસ્ટ ના પ્રમુખ ડો.પાર્થ ગોલના માર્ગદર્શન હેઠળ જામનગર સંસ્થાના તબીબ વિદ્યાર્થીઓ રાહુલ ડુંડ અને પ્રતિક પ્રજાપતિએ જહેમત ઉઠાવી હતી. તેમની સાથે મોહિત બદ્રકિયા, સ્મિતુલ પરમાર, વૈશાલી ચૌધરી, ધારા સવસાણી, કિન્નરી પીઠડીયા, હેમાંગી, હેપ્પી અને શિલ્પાબહેન સહિતના મેડિકલ અને પેરામેડિકલના વિદ્યાર્થીઓએ આજુબાજુના વિસ્તારોમાં જઇને એકાદ-બે વખત પહેરેલા કપડાં એકત્ર કર્યા હતા. આ કપડાં આશરે 500 જેટલા એકઠા થયા હતા. તે કપડાં જામનગર શહેરના ગુલાબનગર વિકટોરીયા પુલ નીચે ઝૂંપડપટ્ટી વિસ્તારમાં વસવાટ કરતાં જરૂરિયાતમંદ પરિવારોને વિતરણ કરવામાં આવ્યા હતા. બાળકો થી લઈને વૃધ્ધો અને મહિલાઓને કપડાં આપવામાં આવ્યા હતા.